ডেঙ্গি নিয়ে এখনও নাজেহাল রাজ্যবাসী। উঠেছে রাজ্য সরকারের বিরুদ্ধে অভিযোগও। মৃত্যুর সংখ্যা কমিয়ে দেখানো, অজানা রোগের নামে ডেঙ্গি সমস্যা থেকে দৃষ্টি ঘোরানোর অভিযোগ রাজ্যের বিরুদ্ধে। কলকাতা হাইকোর্ট এ নিয়ে রিপোর্ট চেয়েছে রাজ্যের কাছে। আপাতত পুরসভাগুলি ব্লিচিং পাউডার ছড়িয়ে ডেঙ্গি প্রতিরোধের চেষ্টা শুরু করেছে। অনেক পাড়ায় ব্যক্তিগত উদ্যোগেও ব্লিচিং পাউডার ছড়ানোর কাজ হচ্ছে। কিন্তু আদৌ কি ব্লিচিং পাউডার ছড়িয়ে বা কীটনাশক স্প্রে করে কোনও লাভ হচ্ছে? বিজ্ঞানীরা কিন্তু খুব একটা আশার কথা শোনাচ্ছেন না।
পিটিআই সূত্রে জানা যাচ্ছে, জুওলজিক্যাল সার্ভে অফ ইন্ডিয়ার বিজ্ঞানী শঙ্কর সুমন বলছেন, ব্লিচিং পাউডার বা কীটনাশক দিয়ে মশাকে মারা যায়। কিন্তু মশার ডিমকে ধ্বংস করার ক্ষমতা এগুলির নেই। এগুলি ছড়ানোর পরে বড়জোর আধঘণ্টা থেকে ১ ঘণ্টা পর্যন্ত কিছুটা প্রভাব থাকে।  তার বেশি নয়। বরং যে সব জায়গায় মশা ডিম পাড়তে পারে সেগুলি আগে ধ্বংস করা দরকার।
মশার থেকেও মশার ডিমই যে ডেঙ্গির প্রাথমিক উৎস, তা মনে করিয়ে দিয়ে সুমন জানাচ্ছেন, ডেঙ্গি প্রতিরোধে মশার ডিম ধ্বংস করাই সবথেকে জরুরি। তিনি জানিয়েছেন, এক বার এলাকায় ডেঙ্গির মশা ঢুকে পড়লে সহজে তাদের হাত থেকে রেহাই পাওয়ার উপায় নেই। একবার সেই মশা ডিম পাড়লে ৬ মাস থেকে ১ বছর পর্যন্ত অক্ষত থেকে যেতে পারে বলেও জানান তিনি। 
সুমন আরও জানিয়েছেন, মশা ডিম পাড়ার ২৪ ঘণ্টার মধ্যে সেই ডিম ধ্বংস করে দিতে হবে। যদি তা না করা যায়, তা হলে মশার ডিমে একটি প্রতিরোধক স্তর সৃষ্টি হয়ে যায়। তখন সেটাকে ধ্বংস করতে হলে চাই সাধারণ কীটনাশকের থেকে অন্তত ১০০০ গুণ শক্তিশালী কীটনাশক। পাশাপাশি, ডেঙ্গির মশারা চরিত্র পাল্টে ফেলছে— এমন দাবিকে সম্পূর্ণ নস্যাৎ করে দিয়েছেন তিনি। 
সুমন মনে করিয়ে দিয়েছেন, নোংরা জলে ডেঙ্গির মশা ডিম পাড়ে না। বেশ কিছু সময় ধরে আবদ্ধ থাকা জলের মধ্যেই তারা ডিম পাড়ে। এই মশা দিনে কামড়ায়, রাতে কামড়ায় না সে কথাও মনে করিয়ে দিয়েছেন তিনি। 

এই বিষয়ে অন্যান্য খবর

প্লেটলেট বিভ্রাট! পুর হাসপাতালের উপর ‘আস্থাহীন’ পুরকর্তাই
ডেঙ্গি সারাতে ভরসা সরকারি হাসপাতাল! রোগীরা যা শুনলেন, উল্টে ভয়ে কাঁপছেন


প্রসঙ্গত, বিজ্ঞানীরা ডেঙ্গির মশা নিয়ে গবেষণা চালিয়ে যাচ্ছেন। নিউ আলিপুর, মহেশতলা, গড়িয়া ও বোটানিক্যাল গার্ডেন্সের মতো বেশ কিছু জায়গা থেকে নমুনা সংগ্রহ করে তাঁরা গবেষণা চালাচ্ছেন।